ตั้ง‘สมพร’ลุยงานกอช.เต็มสูบ
คลังไฟเขียว &#8220;สมพร&#8221; เป็นเลขาฯ กอช. ตั้งเป้ารับสมาชิก 5 แสนรายก่อนสิ้นปีนี้
17 มิ.ย. 2558

คลังไฟเขียว “สมพร” เป็นเลขาฯ กอช. ตั้งเป้ารับสมาชิก 5 แสนรายก่อนสิ้นปีนี้
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า ที่ประชุมคณะกรรมการคัดสรรเลขาธิการกองทุนการออมแห่งชาติ (กอช.) เห็นชอบให้นายสมพร จิตเป็นธม อดีตรองกรรมการผู้จัดการธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เป็นเลขาธิการ กอช. คนใหม่ โดยหลังจากนี้จะต้องนำชื่อเสนอให้ รมว.คลัง เห็นชอบต่อไป เพื่อเร่งเปิดรับสมัครสมาชิกใหม่ได้อย่างเร็วที่สุดภายในเดือน ก.ค.นี้
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) กล่าวว่า เป้าหมายการเปิดรับสมัครคนเข้าระบบ กอช.ก่อนสิ้นปีนี้อยู่ที่ 5 แสนคน และเพิ่มอีก 1 ล้านคน ในปี 2559 คาดว่าจะใช้งบประมาณไม่เกิน 300 ล้านบาท ซึ่งขณะนี้ กอช.มีงบประมาณรองรับไว้ราว 600 ล้านบาท ส่วนปี 2 หรือปี 2559 จะมีจำนวนสมาชิกใหม่เข้ามาสมัคร 1 ล้านคน คาดว่าจะใช้งบประมาณไม่เกิน 1,200 ล้านบาท ซึ่งได้เสนอของบประมาณในปี 2559 ไปแล้ว 900 ล้านบาท
ทั้งนี้ เป็นที่คาดว่าการสรรหากรรมการผู้จัดการเอ็กซิมแบงก์จะได้นางน้ำผึ้ง วงศ์สมิทธิ์ อดีตกรรมการผู้จัดการ บริษัทบริหารสินทรัพย์ สุขุมวิท (บสส.) เนื่องจากเป็นผู้มีความสามารถและเป็นที่ยอมรับ